ঢাকা শহরে তার থাকার বন্দোবস্ত নেই। স্কলারশিপের টাকা পান; তা পর্যাপ্ত নয়। তাই লজিং-এ থাকতে হয়। সেটা কোনো সম্মানজনক ব্যবস্থা নয়, এতে থাকা-খাওয়ার বিনিময়ে গৃহশিক্ষকতার দায়িত্ব থাকে। গ্রামের বাড়ি থেকে মাঝেমধ্যে কিছু টাকা আসে, তবে বোঝা যায় যে তা তিনি নিতে চান না। কমরেড ব্যাংকে অ্যাকাউন্ট ছিল; সেটি বন্ধ হয়ে যাবে এমন আভাস পাওয়া যাচ্ছে, অর্থাৎ সেখানকার সঞ্চয় হারানোর আশঙ্কা। কিন্তু এসব সমস্যা নিয়ে তিনি যে বিচলিত তা মনে হচ্ছেন না। লজিং-এ থাকতে হয় বলে তার ভেতর হীনমন্যতাবোধ নেই। বিশ্ববিদ্যালয়ের ছাত্রাবস্থায় ফজলুল হক হলে থাকতেন; কিন্তু এক পর্যায়ে হল ছেড়ে মেসে চলে যেতে হয়। কারণটা হাউজ টিউটরদের একজন সঠিক ভাবেই আন্দাজ করতে পেরেছিলেন। অন্য একজনের মাধ্যমে তিনি সংবাদ পাঠিয়েছিলেন যে, অর্থাভাবই যদি তাজউদ্দীনের জন্য হলত্যাগের কারণ হয় তা হলে তাকে যেন জানানো হয়, তিনি সাহায্য করবেন।